./data/phi0914/phi00144/phi0914.phi00144.perseus-lat1.xml
Titus Livius (Livy)
Marcius cum classe ab Heracleo Thessalonicam profectus et agrum pluribus       locis expositis per litora armatis late vastavit et procurrentes ab urbe       secundis aliquot proeliis trepidos intra moenia conpulit   iamque ipsi urbi terribilis erat, cum dispositis       omnis generis tormentis non vagi modo circa muros, temere adpropinquantes, sed       etiam qui in navibus erant, saxis tormento emicantibus percutiebantur             revocatis igitur in naves militibus       omissaque Thessalonicae oppugnatione Aeniam inde petunt  quindecim milia passuum       ea urbs abest, adversus Pydnam posita, fertili agro   pervastatis finibus eius legentes oram Antigoneam perveniunt  ibi       egressi in terram primo et vastarunt agros passim et aliquantum praedae       contulerunt ad naves   dein palatos eos adorti Macedones,       mixti pedites equitesque, fugientes  effuse ad mare persecuti quingentos ferme occiderunt et non minus       ceperunt   nec aliud quam ultima necessitas,       cum recipere se tuto ad naves prohiberentur, animos militum Romanorum simul       desperatione alia salutis, simul indignitate inritavit   redintegrata in litore pugna est; adiuvere, qui in       navibus erant  ibi Macedonum ducenti ferme caesi, par numerus captus